**Dobro jutro, komisija za dodelu Nagrada „Svetislav Milić – mladima od srca“, donela je jednoglasnu odluku da dobitnici nagrade u 2020./2021. godini u oblasti institucija godine budu Matematička gimnazija iz Beograda i Osnovna škola „Radoje Domanović“ iz Niša.**

Matematička gimnazija je jedinstvena srednja škola u našoj zemlji za talentovane učenike u oblasti matematike, informatike i prirodnih nauka. Osnovana je 1966. godine, a od 2004/2005 obuhvata i dva završna razreda osnovne škole.

U dosadašnjem periodu Matematičku gimnaziju završilo je gotovo sedam hiljada učenika. Neki od njih su sada profesori na Beogradskom univerzitetu, ali i na drugim univerzitima širom sveta. Mnogi su ostvarili prestižne naučne karijere, smatra se da je Škola dala preko 500 doktora nauka. Drugi su uspešni u radu u velikim svetskim kompanijama, ali i u brojnim računarskim centrima i institutima. Brojni naši učenici postali su i profesori u Matematičkoj gimnaziji. Naši sadašnji i bivši profesori su autori mnogobrojnih udžbenika i zbirki zadataka, predavači na seminarima za stručno usavršavanje nastavnika i članovi komisija Ministarstva prosvete za izradu novih planova i programa. Može se zaključiti da se, osim ponosa i zadovoljstva što su očuvane izvorne vrednosti i ideje, a prebrođeni najveći problemi i prepreke, u Matematičkoj gimnaziji oseća da je budućnost u daljem razvoju i unapređivanju uz još veće oslanjanje na naučna i tehnološka dostignuća trećeg milenijuma. Na međunarodnim olimpijadama učenici Matematičke gimnazije su osvojili preko 600 medalja, što je redak, ako ne i jedinstven uspeh jedne škole u svetu.

Pored izuzetnog uspeha u oblasti matematike, fizike, informatike i astronomije, učenici Matematičke gimnazije su uspešni i u drugim oblastima: osvajaju nagrade na republičkim takmičenjima iz srpskog jezika i književnosti, istorije, šaha, a takođe osvajaju prestižne nagrade u glumi, recitovanju, sportu, multimedijalnim prezentacijama, debatovanju itd.

OŠ “Radoje Domanović“ jedna je od najstarijih centralnih gradskih škola u Nišu. U nju idu deca sa teritorije strogog centra grada, ali i deca iz velikog romskog naselja. Njima se poklanja posebna pažnja (kroz različite projekte i putem pojačanog individualnog rada).

Po tradiciji, školu pohađaju i po tri generacije đaka iz iste porodice što svakako govori u prilog tome da škola neguje poštovanje različitosti, međusobno uvažavanje i toleranciju u želji da podstakne lični razvoj svakog učenika i ličnu odgovornost svih učesnika vaspitno-obrazovnog procesa.

Povodom stogodišnjice škole Skupština grada je uložila ogroman napor i sredstva za renoviranje škole. Uslovi rada su toliko poboljšani da se neki delovi škole ne mogu prepoznati.

Učenici ove škole postižu izvanredne rezultate na domaćim i međunarodnim takmičenjima, a u ovo je prva škola u Nišu u kojoj učenici i profesori nose uniforme, dok su mobilni telefoni na času zabranjeni.

Škola je nosilac brojnih gradskih i državnih odlikovanja poput nagrade „11.januar“, Svetosavske nagrade i sl.

**Nagrada „Svetislav Milić“ dobitnicima će biti uručena 15. novembra na svečanosti u Nišu. Komisija za dodelu Nagrada „Svetislav Milić“ upućuje iskrene čestitke svim izabranim laureatima.**